Imtella' Mejju 30, 2021 L-imħallef li qed tisma' il-każ dwar it-traġedja tal-'cable car' fl-Italja tat l-ikbar tort tal-inċident lit-'technician'. Fl-inċident f'Lago Maggiore tilfu ħajjithom 14-il persuna bl-unika persuna li salvat kienet tifel ta' 5 snin li tilef lill-ġenituri, ħuh u l-bużnanniet. It-tliet persuni li ġew akkużati dwar dan l-inċident huma s-sid tal-kumpanija li kienet qed tieħu ħsieb il-'cable car' Luigi Nerini, il-kap tat-taqsima responsabbli mill-manutenzjoni Enrico Perocchio u t-'technician' Gabrieli Tadini. Skont l-Imħallef Donatella Banci Buonamici m'hemmx evidenza li l-ewwel tnejn kienu jafu li Tadini tefa' l-'emergency brake' għax kien qed jeħel. Hija tat il-ħelsien mill-arrest lil Nerini u Perocchio waqt li lil Tadini ordnatlu jibqa' ġo daru. Huma ħarġu mill-ħabs ta' Verbania dalgħodu.